Gyorsult az új lakossági hitelfelvétel növekedése Szlovákiában | MON
MON Gyorsult az új lakossági hitelfelvétel növekedése Szlovákiában
2013.05.17 19:17; Frissítve:	 2013.05.17 19:17;
Pozsony, 2013. május 17., péntek (MTI) – Csaknem évi húsz százalékra gyorsult a lakosság által felvett új hitelek növekedési üteme Szlovákiában az idei év első negyedévében – derült ki a Szlovák Nemzeti Bank (NBS) aktuális adataiból.
A központi bank adatai szerint 2013 első negyedévében az országban működő kereskedelmi bankoktól – összesen 1,3 milliárd euró összegű új lakossági hitelt vettek fel.
A lakosság hitelállományának összege az első negyedév végén elérte a 18,1 milliárd eurót, ami 10 százalékkal volt több, mint egy évvel korábban és 300 millió euróval haladta meg a lakossági hitelek összegének év végi szintjét.
A lakosság hitelállományának növekedését az ingatlanvásárlásra felvett hitelek húzták. Az első negyedévben 880 millió eurót tett ki az új ingatlanhitelek összege, 23 százalékkal többet, mint egy évvel korábban. A lakáshitelek állománya elérte a 13,5 milliárd eurót, ami éves szinten 11,1 százalékos növekedést jelzett.
Nőtt fogyasztási hitelfelvétel is. A vizsgált időszakban 336 millió euró új fogyasztói hitelt vett fel a lakosság, ez 16,5 százalékkal volt több, mint az előző év hasonló időszakában. A fogyasztási hitelek állománya március végére megközelítette a 2,6 milliárd eurót, azaz nem egész 100 millió euróval nőt a tavalyi év végéhez és 14 százalékkal az egy évvel korábbi szinthez képest.
Címkék: gyorsulás, hitel, hitelfelvétel, lakosság, növekedés, Szlovákia
USA - A kisnövésű színész, aki többek között a legelső Harry Potter-filmben is szerepelt, 49 éves volt.	tovább »